b'\n_START_ARTICLE_\nKatarina Aragonska\n_START_SECTION_\nZgodnje \xc5\xbeivljenje\n_START_PARAGRAPH_\nKatarina se je rodila pono\xc4\x8di 16. decembra 1485 v Nad\xc5\xa1kofovi pala\xc4\x8di v Alcal\xc3\xa1 de Henares blizu Madrida. Bila je peti otrok kralja Ferdinanda II. in kraljice Izabele I. in njun najmlaj\xc5\xa1i otrok, ki je pre\xc5\xbeivel otro\xc5\xa1tvo. Ob rojstvu je dobila tradicionalen naziv infanta. Njeni starej\xc5\xa1i bratje in sestre so bili kastiljska in aragonska kraljica Ivana, portugalska kraljica Izabela, Juan, princ Asturije in portugalska kraljica Marija. Katarina je bila precej kratke postave. Imela je dolge rde\xc4\x8de lase, \xc5\xa1iroke modre o\xc4\x8di, okrogel obraz in svetlo polt._NEWLINE_Katarina se je izobra\xc5\xbeevala s pomo\xc4\x8djo montorja, Alessandra Geraldinija, ki je bil uradnik svetega reda. \xc5\xa0tudirala je aritmetiko, kanonik, civilno pravo, klasi\xc4\x8dno literaturo, genealogijo, heraldiko, zgodovino, filozofijo, religijo in teologijo. Imela je mo\xc4\x8dno versko vzgojo in je razvila vero, ki je imela kasneje veliko vlogo v njenem \xc5\xbeivljenju. Govorila je francoski in gr\xc5\xa1ki jezik ter govorila, brala in pisala je v \xc5\xa1pan\xc5\xa1\xc4\x8dini in latin\xc5\xa1\xc4\x8dini. Bila je tudi nau\xc4\x8dena doma\xc4\x8de in gospodinjskih spretnosti, kot so kuhanje, ples, risanje, vezenje, lepo obna\xc5\xa1anje, klekljanje, glasbo, \xc5\xa1ivanje, predenje in tkanje. Velik u\xc4\x8denjak Erasmus je kasneje dejal, da je Katarina "ljubila dobro literaturo, ki je \xc5\xa1tudirala z uspehom \xc5\xbee od otro\xc5\xa1tva"._NEWLINE_Katarinini angle\xc5\xa1ki prednici sta bili njeni prababica Katarina Lancasterska (po kateri je bila imenovana) in njena praprababica Filipa Lancasterska, ki sta bili h\xc4\x8derki Johna Gaunta in vnukinji kralja Edvarda III.. Posledi\xc4\x8dno je bila sestri\xc4\x8dna angle\xc5\xa1kega kralja Henrika VII. in njegove soproge kraljice Elizabete._NEWLINE_Henrik VII. je hotel okrepiti zavezni\xc5\xa1tvo med \xc5\xa1panskim kraljestvom. Zato je s Katarinimi star\xc5\xa1i uredil zakon med njegovim dvoletnim sinom Arturjem, vali\xc5\xbeanskim princem in triletno Katarino, katere sestre so \xc5\xbee bile zaro\xc4\x8dene z evropskimi kralji in prestolonasledniki.\n_START_SECTION_\nZakon z Arturjem\n_START_PARAGRAPH_\nArtur, za katerega se je veljalo, da bo po o\xc4\x8detovi smrti postal angle\xc5\xa1ki kralj, in Katarina, ki je bila h\xc4\x8derka najmo\xc4\x8dnej\xc5\xa1ih evropskih vladarjev, sta se poro\xc4\x8dila 19. maja 1499. Na poroki je bila Katarina odsotna in zato jo je zastopal \xc5\xa1panski ambasador de Puebla. Med seboj sta si pisala pisma v latin\xc5\xa1\xc4\x8dini, saj oba nista znala jezika svojega zaro\xc4\x8denca oziroma svoje zaro\xc4\x8denke. Od \xc5\xa1tevilnih pisem, ki sta si jih poslala, je pre\xc5\xbeivelo le eno, ki ga je Artur poslal oktobra 1499._NEWLINE_Vendar Katarinin o\xc4\x8de ni okleval pri mo\xc5\xbenosti, da prekine zaroko, \xc4\x8de se poka\xc5\xbee gro\xc5\xbenja nasledstva Arturja na prestol. Katoli\xc5\xa1ki vladarji, kot so bili njeni star\xc5\xa1i imenovani, se niso mudili s poroko Katarine in so ostali odprti na druge ponudbe tudi po sklenitvi zaroke z Arturjem. Da bi odpravil dvome katoli\xc5\xa1kih vladarjev, je Henrik VII. leta 1499 odredil usmrtitev ostalih, ki imajo pravico do prestola. Prav tako so se v \xc5\xa0paniji za\xc4\x8dele priprave na Katarinino potovanje in v Angliji priprave na Katarinin prihod. Aprila 1499 je njena mama povedala, da je vse pripravljeno na njen odhod, vendar je zahtevala, da se poroka odvije 19. maja 1501 v odsotnosti neveste, da bi ugotovila, da ni\xc4\x8d ne more prepre\xc4\x8diti zavezni\xc5\xa1tva Anglije in \xc5\xa0panije. Katarina in njeno gospodinjstvo so dva dneva po drugi ceremoniji za\xc4\x8deli proti pristani\xc5\xa1\xc4\x8du Corunna, kamor so prispeli 20, julija. Zaradi vremenskih neugodnosti so pluli do 17. avgusta, vendar so bili prisiljeni se vrniti na kastiljsko obalo zaradi nenehnih neviht. Infanta je s spremstvom v Anglijo kon\xc4\x8dno odplula 27. septembra. Z Arturjem sta se prvi\xc4\x8d videla 4. novembra 1501 v Dogmersfieldu v Hampshiru. Malo je znano o njunih prvih vtisih, vendar je Artur napisal svojemu bodo\xc4\x8demu tastu in ta\xc5\xa1\xc4\x8di, da bo "ljube\xc4\x8d in pravi mo\xc5\xbe" in povedal svojim star\xc5\xa1em, da je bil izjemno vesel, da lahko "gleda obraz svoje \xc4\x8dudovite neveste. Par se je sporazumeval v latin\xc5\xa1\xc4\x8dini, vendar sta ugotovila, da ne razumeta drug drugega, saj sta se nau\xc4\x8dila razli\xc4\x8dne izgovorjave. Deset dni kasneje, 14. novembra 1501, sta se poro\xc4\x8dila. Njena dota je bila dogovorjena za 200.000 kron in polovica je bila polovica izpla\xc4\x8dana kmalu po poroki._NEWLINE_Vali\xc5\xbeanski princ in princesa sta bila skupaj z lastnim gospodinjstvom poslana ob vali\xc5\xbeansko mejo na grad Ludlow, kjer je Artur predsedoval Vali\xc5\xbeanskemu svetu. Nekaj mesecev kasneje sta Artur in Katarina zbolela za skrivnostno boleznijo. Katarina je pre\xc5\xbeivela, vendar Artur ni. Vdova je postala 2. aprila 1502. Artur je bil pokopan v Worcesteru, a Katarina se po kraljevi tradiciji ni udele\xc5\xbeila njegovega pogreba. Po Arturjevim pogrebu se je Katarina pridru\xc5\xbeila gospodinjstvu svoje ta\xc5\xa1\xc4\x8de in svojo vdovstvo pre\xc5\xbeivela v molitvi in ti\xc5\xa1ini kralji\xc4\x8dinega apartmaja.\n_START_SECTION_\nVdovstvo\n_START_PARAGRAPH_\nKatarina je ostala v Angliji, da bi ugotovili, \xc4\x8de je nose\xc4\x8da, vendar si je kmalu \xc5\xbeelela vrniti v svojo domovino. V tem trenutku se je poro\xc4\x8dalo o nesporazumu Katarininega tasta in o\xc4\x8deta o vrnitvi njene dote. Henrik VII. je bil odlo\xc4\x8den ohraniti njeno doto, ki bi \xc5\xa1la skupaj z njo v \xc5\xa0panijo. Poleg tega ji je moral Henrik VII. pla\xc4\x8devati pokojnino, do katere je bila upravi\xc4\x8dena kot vali\xc5\xbeanska princesa in to je bil stro\xc5\xa1ek, ki ga Henrik VII. ni \xc5\xbeelel nositi. Da bi se izognili zapletom, je bilo \xc5\xa1tirinajst mesecev kasneje odlo\xc4\x8deno, da se bo Katarina poro\xc4\x8dila z Arturjevim mlaj\xc5\xa1im bratom, Henrikom, vojvodo Yor\xc5\xa1kim, ki je po Arturjevi smrti nepri\xc4\x8dakovano postal prestolonaslednik._NEWLINE_Zakon z bratom Katarininega prvega mo\xc5\xbea je bila popolnoma odvisna od tega, ali jo bo odobril pape\xc5\xbe Julij II.. Poroka se ni smela odviti, \xc4\x8de bi bil zakon Arturja in Katarine konzumiran, saj bi se v tem primeru zakon Henrika in Katarine \xc5\xa1tel za incest. Katarina je trdila, da je devica, \xc4\x8demur je potrdila njena varu\xc5\xa1ka Elvira Manuel. Medtem so angle\xc5\xa1ki duhovniki, med katerimi bil najglasnej\xc5\xa1i londonski \xc5\xa1kof, nasprotovali zakonu, \xc4\x8de\xc5\xa1 da naj bi bilo to proti Bo\xc5\xbejemu zakonu._NEWLINE_Medtem so bili na\xc4\x8drti za poroko odlo\xc5\xbeeni zaradi nenadne smrti Katarinine ta\xc5\xa1\xc4\x8de, ki je umrla februarja 1502 ob porodu na svoj 37. rojstni dan. Takoj po pogrebu kraljice je bilo kralju predlagano, da se znova poro\xc4\x8di in okrepi svojo dinastijo z ve\xc4\x8d mo\xc5\xa1kimi potomci. \xc5\xa0panski ambasador je kralju predlagal, da se namesto svojega sina on poro\xc4\x8di s Katarino. Kralj Henrik VII. ni nasprotoval idejo, vendar sta bila Ferdinand in Izabela presene\xc4\x8dena nad predlogom. Izabela je Henriku VII. jasno povedala, da se njuna poroka ne bo zgodila in nadaljevala so se pogajanja med zaroko Katarine in Henrika. Dogovorili so se, da se bo poroka Katarine in Yor\xc5\xa1kega vojvoda odvila leta 1505, ko do Henrik star \xc5\xa1tirinajst let, a ostanek dote bo izpla\xc4\x8dan, ko bo zakonska zveza konzumirana.\n_START_SECTION_\nDolgotrajni poro\xc4\x8dni dogovori\n_START_PARAGRAPH_\n23. junija 1503 je bila podpisana poro\xc4\x8dna pogodba in dva dneva kasneje sta bila Katarina in Henrik kon\xc4\x8dno zaro\xc4\x8dena v domu \xc5\xa1kofa Salisburya v Londonu. 26. decembra je pape\xc5\xbe izdal pape\xc5\xa1ko bulo, s katero je proglasil Katarini prvi zakon za neveljaven in dovolil poroko med njo in Hernikom._NEWLINE_Novembra 1504, ko si je Katarina opomogla od oslabelosti zaradi slabe prehrane in slabega prilagajanja na angle\xc5\xa1ko podnebje, so v Anglijo pri\xc5\xa1le novice o bolezni njene matere. Izabela I. je umirala. Pred smrtjo je izrazila svoje dvome o veljavnosti h\xc4\x8derinega bodo\xc4\x8dega zakona, a se po Izabelini smrti 26. novembra ni\xc4\x8d ni spremenilo glede Katarinega zakona. Vendar pa je po Izabelini smrti kraljevino Kastiljo podedovala Katarinina mentalno nestabilna sestra Ivana in njen mo\xc5\xbe Filip in kraljevina Aragon je postala last Katarininega tasta, Henrika VII., ki je spoznal, da mu sinov zakon s Katarino ne bo prinesla zavezni\xc5\xa1tva s \xc5\xa0panijo, namre\xc4\x8d le z njenim \xc5\xa1ibkej\xc5\xa1im delom - Aragonom. Nato je Henrik VII. za\xc4\x8del razmi\xc5\xa1ljati o bolj\xc5\xa1ih poro\xc4\x8dnih prilo\xc5\xbenostih za svojega sina in Katarina je za\xc4\x8dutila padec svoje vrednosti, ko ji je kralj prenehal dajati denar za \xc5\xbeivljenjske potrebe._NEWLINE_Vojvoda Yor\xc5\xa1ki je bil dan pred svojim \xc5\xa1tirinajstim rojstnim dnevom prisiljen v tajnosti \xc5\xa1kofa Winchestera izjaviti, da je bila zaroka objavljena brez njegove vednosti in soglasja, vendar ne glede na to zaroka ni bila prekinjena in Katarina je ostala v Angliji. Kralj ni tvegati izgube njene dote zaradi nenadne odlo\xc4\x8ditve, vendar je ta metoda zagotovila mo\xc5\xbeno razveljavitev zaroke v primeru, da se pojavi bolj\xc5\xa1a prilo\xc5\xbenost za poroko njegovega sina. Do danes so pre\xc5\xbeivela pisma, v katerih se Katarina o\xc4\x8detu prito\xc5\xbeuje nad na\xc4\x8dinom, kako so jo obravnavali na angle\xc5\xa1kem dvoru po Arturjevi smrti, saj je dobesedno \xc5\xbeivela v rev\xc5\xa1\xc4\x8dini, vendar ji njen o\xc4\x8de ni poslal denarja. Medtem je Henrik VII. zahteval pred\xc4\x8dasno pla\xc4\x8dilo njene preostale dote. Aprila 1509 je Ferdinand, ki je po Izabelini smrti izgubil oblast nad bogato Kastiljo, je kon\xc4\x8dno izpla\xc4\x8dal obljubljenih 100.000 kron in jih poslal v Anglijo. Vendar pa ko so \xc5\xa1panski odposlanci prispeli v Anglijo, je Henrik VII. \xc5\xbee umiral.\n_START_SECTION_\nKraljica Anglije (1509 - 1533)\n_START_PARAGRAPH_\nZakon ni bil sklenjen dokler ni princ Henrik leta 1509 stopil na prestol kot kralj Henrik VIII.. Poroka se je odvila 11. junija, a Katarina je bila kronana kot kraljica soproga 24. junija 1509. Za svoj moto si je Katarina izbrala slogan "Poni\xc5\xbena in zvesta", ki je bil podoben sloganu njene ta\xc5\xa1\xc4\x8de Elizabete - "Poni\xc5\xbena in spo\xc5\xa1tljiva"._NEWLINE_Katarina je bila zelo priljubljena med ljudmi, ko je bila vali\xc5\xbeanska princesa in ko je bila kraljica. \xc4\x8ceprav kot kraljica soproga ni imela pravnega pooblastila, je leta 1513 upravljala narod kot regent, ko je njen mo\xc5\xbe izvedel invazijo nad Francijo. Med \xc4\x8dasom njenega regentstva so Angle\xc5\xbei premagali \xc5\xa0koti, ki so \xc5\xbeeleli izkoristiti kraljevo odsotnost.\n_START_SECTION_\nTe\xc5\xbeave v zakonu\n_START_PARAGRAPH_\n\xc4\x8ceprav je Henrik kasneje trdil, da se je poro\xc4\x8dil s Katarino, ker je bila to zadnja \xc5\xbeelja njegovega o\xc4\x8deta, je bil nad zakonom vesel, dokler ni postal resno zaskrbljen nad vpra\xc5\xa1anjem mo\xc5\xa1kega potomca. Dejstvo je, da je bila naloga Katarine, da rodi \xc4\x8dem ve\xc4\x8d mo\xc5\xa1kih otrok in tako zagotovi prihodnost dinastije. To je bilo \xc5\xa1e posebej pomembno v tem \xc4\x8dasu, saj Henrik ni imel bratov ali sorodnikov. Prvi otrok kraljevskega para je bila mrtvorojena deklica. Za njo je rodila \xc5\xa1e dva sina, oba po imenu Henrik, ki sta umrla kmalu po rojstvu. Katarina se je pribli\xc5\xbeevala menopavzi in edini pre\xc5\xbeiveli otrok je bila njuna najmlaj\xc5\xa1a \xc5\xbeivorojena h\xc4\x8derka, princesa Marija. Zadnja nose\xc4\x8dnost Katarine je bila zabele\xc5\xbeena leta 1518, ki se je kon\xc4\x8dala s splavom. Henrik je nujno potreboval mo\xc5\xa1kega potomca, saj je bila dinastija Tudor \xc5\xa1e mlada in njena zakonitost je bila vpra\xc5\xa1ljiva. \xc4\x8ceprav je Marija lahko podedovala krono, Henrik ni \xc5\xbeelel \xc5\xbeenske na prestolu, kar bi lahko spet bil vzrok za dr\xc5\xbeavljansko vojno in njegova h\xc4\x8derka bi bila v sredi\xc5\xa1\xc4\x8du konflikta. Henrik je imel zgodovinske razloge za njegovo verovanje, da Anglija ne bi sprejela \xc5\xbeenske na prestolu: izbruh dr\xc5\xbeavljanske vojne, ko je Henrika I. nasledila njegova h\xc4\x8derka Matilda. Poleg tega je bil spomin na grozote vojne dveh ro\xc5\xbe \xc5\xa1e sve\xc5\xbe._NEWLINE_Ko je minilo nekaj \xc4\x8dasa, je mogo\xc4\x8dnost, da Katarina rodi dedi\xc4\x8da, padla v pozabo. \xc5\xa0tevilo nose\xc4\x8dnosti in splavov so iz\xc4\x8drpali Katarino in ogrozili njeno zdravje. Njen polo\xc5\xbeaj se je poslab\xc5\xa1al, ko je ena od samo dveh Henrikovih ljubic rodila sina in mu dala in Henrik, s \xc4\x8dimer je dokazala, da ima Henrik lahko mo\xc5\xa1ke otroke, vendar Katarina ne._NEWLINE_Karel V., svetorimski cesar, sin Katarinine sestre Ivane I., je leta 1520 uradno obiskal Anglijo in Katarina je svetovala svojemu mo\xc5\xbeu, da pridobi zavezni\xc5\xa1tvo z njim namesto s francoskim kraljem Francom I.. Zaradi svoje o\xc4\x8ditne politi\xc4\x8dne zavezanosti s \xc5\xa0panijo je Katarina pridobila zaupanje Henrikovega glavnega ministra Wolseya. \xc4\x8ceprav sta kralj in kraljica 31. maja obiskala Francijo, je Anglija dve leti kasneje napovedala vojno Franciji. Cesar je ponovno obiskal Anglijo, da bi se dogovoril za zaroko med njim in princeso Marijo._NEWLINE_Leta 1525 je Henrik svojemu nezakonskemu sinu Henriku dal naziv vojvoda Richmondski, kar so si mnogi (tudi Katarina) razlagali kot razglasitev Henrika, vojvoda Richmondskega za prestolonaslednika. Henrik VIII. je medtem prestolonasledni\xc5\xa1ke dol\xc5\xbenosti, kot na primer predsedovanje pred vali\xc5\xbeanskim svetom, zaupal svoji h\xc4\x8derki Mariji.\n_START_SECTION_\nRazveljavitev zakona\n_START_PARAGRAPH_\nKatarina takrat ni bila ve\xc4\x8d fizi\xc4\x8dno sposobna imeti \xc5\xa1e eno nose\xc4\x8dnost. Henrik se je za\xc4\x8del zbli\xc5\xbeevati z Ano Boleyn, sestro svoje nekdanje ljubice Marije, s katero je \xc5\xbeelel dobiti naslednika. Ker je bil zelo veren in seznanjeni s katoli\xc5\xa1kimi predpisi, se je Henrik odlo\xc4\x8dil, da pozorno preu\xc4\x8di okoli\xc5\xa1\xc4\x8dine, v katerih je sklenil zakonsko zvezo. Dokaz za svojo trditev, da je bila njuna zakonska zveza prekleta, je na\xc5\xa1el v Levitskih duhovnikih, kjer pi\xc5\xa1e, da \xc4\x8dlovek ne bo imel otrok \xc4\x8de se poro\xc4\x8di z vdovo svojega brata. Z druge strani pa Peta Mojzesova knjiga spodbuja mo\xc5\xa1ke, da se poro\xc4\x8dijo z vdovo svojega brata. Henrik je verjel, da \xc4\x8de je Katarina lagala ko je pri\xc4\x8dala, da njen zakon z Arturjem ni bil konzumiran, je njun zakon greh v Bo\xc5\xbejih o\xc4\x8deh. Na podlagi svojih sumov je prosil pape\xc5\xbea Klemna VII. naj razveljavi njun zakon. Njegove namere so Katarini bile tajne dokler je bilo to mogo\xc4\x8de in ona je \xc5\xa1e naprej opravljala svoje uradne dol\xc5\xbenosti._NEWLINE_Pape\xc5\xbe je zavlekel sedem let dokler ni podal svoje kon\xc4\x8dne odlo\xc4\x8ditve. Razveljavitev zakonske zveze bi pomenilo, da je nezmotljiva cerkev zmotljiva, ko je razveljavila Katarinin prvi zakon in sam pape\xc5\xbe Klemen VII. je bil ujetnik Katarininega bratranca, ki je pravkar osvojil Rim. Z druge strani pa je pape\xc5\xbe v verskem Henriku videl pomembnega zaveznika v boju proti krepitvi protestantizma v nem\xc5\xa1kih mestih in ni \xc5\xbeelel izgubiti. Kljub tem okoli\xc5\xa1\xc4\x8dinam se pape\xc5\xbe ni strinjal, da prekine Henrikovo poroko, ker ni \xc5\xbeelel iti proti cesarju, ki je bil skupaj s \xc5\xa1pansko kraljevo dru\xc5\xbeino na strani Katarine._NEWLINE_Henrik se je julija 1531 lo\xc4\x8dil od Katarine in januarja 1533 se je v tajnosti o\xc5\xbeenil z eno izmed Katarininih dvornih dam, Ano Boleyn. Thomas Cranmer, kogar je Henrik imenoval za nad\xc5\xa1kofa Canterburya, je 23. maja 1533 razglasil zakon Henrika VIII. in Katarine za neveljaven in nikoli zakonski. Pet dni kasneje je bila objavljena poroka Henrika in Ane Boleyn in da je ona nova in edina legitimna angle\xc5\xa1ka kraljica. Da bi prepre\xc4\x8dil prito\xc5\xbebo Rima, je Henrik prisilil, da parlament glasuje o nadvladi zakona, ki ukine avtoriteto pape\xc5\xbea v Angliji. Za novega vodja Angle\xc5\xa1ke cerkve je bil imenovan Henrik VIII., s \xc4\x8dimer se je za\xc4\x8dela Angle\xc5\xa1ka reformacija.\n_START_SECTION_\nOd razveljavitve zakona do njene smrti\n_START_PARAGRAPH_\nKatarina Aragonska je do konca svojega \xc5\xbeivljenja sebe \xc5\xa1tela za edino legitimno soprogo Henrika VIII. in edino legitimno angle\xc5\xa1ko kraljico. Henrik jo je zavrnil in ji odvzel vse nazive razen tistih, ki jih je imela kot Arturjeva vdova. Tako je bil njen uradni naziv vali\xc5\xbeanska princesa vdova._NEWLINE_Leta 1535 se je Katarina preselila grad Kimbolton. Imela je le eno sobo, ki jo je zapustila le, da se je kot pobo\xc5\xbeni katolik udele\xc5\xbeila ma\xc5\xa1e. Katarina je to delala do smrti. Bilo ji je prepovedano videti in komunicirati s svojo h\xc4\x8derko, ki ni bila ve\xc4\x8d princesa in je bila obravnavana za nezakonito. Njuni tajni privr\xc5\xbeenci so pomagali pri izmenjavi pisem med materjo in h\xc4\x8derko. Henrik je obema ponudil bolj\xc5\xa1o nastanitev, \xc4\x8de bi prepoznali njegovo novo \xc5\xbeeno, Ano Boleyn, za svojo kraljico. Obe sta to zavrnili in Katarina je Henrika \xc5\xa1e naprej \xc5\xa1tela za svojega mo\xc5\xbea, kot ga je tako nazivala v pismih. Ob koncu leta 1535 je Katarina naredila oporoko, saj je \xc4\x8dutila, da se ji bli\xc5\xbea smrt. Svojega ne\xc4\x8daka je prosila, naj popazi na njeno h\xc4\x8der in Henriku je napisala, da mu vse odpusti ter da njeno o\xc4\x8di hrepenijo le po njem._NEWLINE_Katarina Aragonska je umrla 7. januarja 1536 kot edina Henrikova \xc5\xbeena, ki je do\xc5\xbeivela 50 let. Pokopana je bila v stolnici v Peterboroughu na slovesnosti, ki je ustrezala statusu vali\xc5\xbeanske princese._NEWLINE_Doktorji so priznali, da je bilo Katarinino srce \xc4\x8drno in zaradi tega se je za\xc4\x8delo sumiti, da jo je zastrupila Ana, saj v tistem \xc4\x8dasu \xc5\xa1e niso bile poznane posledice raka. Mogo\xc4\x8dnost zastrupitve je malo verjetna, saj bi jo Henrik lahko zastrupil \xc5\xbee pred desetletji, \xc4\x8de bi \xc5\xbeelel. V nasprotju s tem je \xc5\xa1e naprej \xc4\x8dutil neko spo\xc5\xa1tovanje do svoje biv\xc5\xa1e \xc5\xbeene. Henrik se ni udele\xc5\xbeil njenega pogreba in ni niti dovolil Mariji, da bi zadnji\xc4\x8d videla svojo mater.\n_START_SECTION_\nPisanje njenega imena\n_START_PARAGRAPH_\nPravilno pisanje Katarininega originalnega imena je \xc5\xa1e vedno aktualno vpra\xc5\xa1anje. Pri nas je najbolj poznana kot Katarina. \xc4\x8ceprav ni dvoma, da je ob rojstvu dobila ime Catalina, je kontroverzno ime, ki ga je dobila, ko je postala angle\xc5\xa1ka princesa. Sedanja oblika tega imena je Catherine, vendar se je v \xc4\x8dasu, v katerem je Katarina \xc5\xbeivela, po izgovorjavi in poreklu pisala na razli\xc4\x8dne na\xc4\x8dine. Sama Katarina je svoja pisma podpisovala s Katherine, Katherina, Katharine in v\xc4\x8dasih Katharina. V pismu jo je Artur, njen mo\xc5\xbe, naslovil kot princeso Katerine. Njena h\xc4\x8di kraljica Marija I. jo je imenovala "kraljica Kateryn" v svoji oporoki.'